# **Eesti Rahva Muuseum**

# **Küsimusleht nr 227**

# **Kollektsioneerimine**

Kogud on aluseks muuseumidele, suured ja kuulsad riiklikud muuseumid on välja kasvanud seltside või eraisikute kogudest. Keerulistel aegadel ja isegi tavaolukorras võivad kogujad päästa mõndagi hävitamisele määratut. Kogujad ja muuseumid on omavahel nii sõbrad kui vähem või rohkem sõbralikud konkurendid. Üksteist täiendades rikastavad nad nõnda ühiskonda vara ja teadmiste näol. Päris paljud inimesed on, eriti koolipõlves – saanud selleks innustust kas õpetajalt, kaaslastelt või kuidagi teisiti – midagi kogunud.

Käesoleva küsimustiku eesmärk on saada ainest kogumise kohta. Meid huvitavad kõikvõimalikud isiklikud tähelepanekud kogumise, aga ka kogujate kohta, samuti rahva hulgas levinud jutud, eelarvamused, suhtumised kogudesse ja kogujatesse. Vastates märkige palun, millist aega või aastakümneid Te silmas peate.

Järgnevad küsimused on pigem üldised, teemasse sisse juhatavad ja abistavad.

Eesti Rahva Muuseum on väga tänulik ka fotode eest, mis kajastavad Teie kogu või teisi kogujaid ja kogusid. Fotosid ja negatiive võetakse vastu kingitusena (erandina ka ostetakse)või laenatakse koopiate tegemiseks. Saadetises palume märkida, kas neid soovitakse kinkida või laenata. Fotosid ärge paberile liimige. Lisage Teile teadaolevad andmed fotode kohta eraldi lehel. Albumis olevaid fotosid pole mõtet eraldada, vaid saatke kogu album.

Teie kaastöö on mõeldud kasutamiseks ainult teaduslikul otstarbel. Soovi korral on anonüümsus tagatud.

Küsimustele võite vastata Teile sobivas järjekorras. Võite vastata kõigile küsimustele või valida küsimustikust vastamiseks vaid endale sobiva osa.

Ootame tänuga nii lühivastuseid kui pikemaid lugusid ja kirjeldusi.

Vastaja isikuandmed:

* nimi (soovi korral võite kasutada varjunime või jätta nime märkimata; sellisel juhul märkige kindlasti oma sugu)
* rahvus
* sünniaeg
* sünnikoht
* praegune elukoht
* sotsiaalne päritolu
* haridus, eriala
* elukutse

Tekkivatele küsimustele vastavad Toivo Sikka (tel: 735 0421 , e-post: toivo.sikka(at)erm.ee)  ja Tiina Tael (tel: 735 0420 , e-post: tiina.tael(at)erm.ee)

Ootame Teie kaastöid aadressile: „Kollektsioneerimine“, Eesti Rahva Muuseum, Veski 32, Tartu 51014 või e-postiga toivo.sikka(at)erm.ee; tiina.tael(at)erm.ee

Küsimused

1. Kas Teil on või on kunagi olnud mingi(d) kogu(d)?

2. Mis oli(d) esimes(t)eks eseme(te)ks Teie kogus? Kuidas ja millal Te selle/nende omanikuks saite? Kas keegi juhendas Teid kogu ülesehitamisel või otsisite infot iseseisvalt? Mis on neist esimestest asjadest tänaseks saanud?

3. Kas Teil on olnud üks või mitu kogumisvaldkonda?

4. Mis meenub Teile esimesena seoses sõnadega kollektsioneerimine ja kollektsionäär?

5. Kuivõrd on võimalik eristada n-ö klassikalisi kogumisalasid? Mis Teie arvates nende hulka kuuluvad? Kas teate mõnda Teie meelest eriskummalist kogu? Palun tooge mõni näide.

6. Mil määral on ajastud muutnud Teie eelistusi selles, mida koguda? Kas võib nimetada mõnda valdkonda, mis on olnud eriti moes? Mis on tänapäeva populaarsemad kogumisobjektid? Kas tunnetate, et uute trendikate kogumisalade juurde kuidagi eriliselt suunatakse?

7. Millest on Teil kogumisel olnud kõige enam abi ja millest olete puudust tundnud?

8. Mis on Teie kogu kujunemisel kõige määravam olnud? Kas olete oma kogust midagi vahetanud või müünud, et mõnda puuduolevat asja omandada? Kas olete teinud seda Eesti piires või ka rahvusvaheliselt? Kas olete oma kogust midagi mõnele muuseumile kinkinud, laenanud või müünud? Millal, kellele ja mida?

9. Kui hästi olete kursis reeglite ja seadustega, mis puudutavad Teie kogumisvaldkonda, eriti ostu-müügi ja vahetuse puhul? Kuidas Te sellealast teavet saate? Kas olete pidanud mõnest reeglist kunagi mööda hiilima? Miks?

10. Kas ja kui tihti Te käite kogujate kokkutulekutel? Kust Te tavaliselt leiate infot kokkusaamiste kohta? Milline infohankimisviis on kõige levinum ja usaldusväärsem?

11. Kuidas suhtuvad kogumisse Teie pereliikmed, tuttavad, sõbrad?

12. Kas Teie sugulastel, sõpradel või tuttavatel on kogusid? Kui jah, siis mis laadi need kogud on ning kas ja kuidas Teid nende saladustesse on pühendatud?

13. Kas teate veel mõnda huvipakkuvat kogu? Mis teeb selle kogu märkimisväärseks?

14. Kuidas Te säilitate oma kogu? Kas see vajab mingeid eritingimusi, turvanõudeid?

15. Kas olete seadnud omale kindlaid sihte? Kas olete neid sihte ümber sõnastanud? Kas Teie kogumisalal on midagi kättesaamatut? Mille taha see jääb?

16. Mis võiks Teie kogust tulevikus saada?

17. Mida kogumine Teilt nõuab ja mida annab? Kas olete kunagi oma kogu(sid) tutvustanud kirjasõnas, näitusel või mõnel muul viisil? Millal ja kus? Kas see on olnud Teie oma initsiatiiv? Kas olete pälvinud tunnustust? Millal ja missugust?